Eshowe-geweld: 'Hengelaar was glo aggressief' | Maroela Media
Foto's van 'n hommeltuig wys die omvang van die skade nadat talle brande in die Eshowe-gebied gestig is. Foto: Steve Wiltshire/ANA
Die eienaar van 'n plaas in Eshowe in KwaZulu-Natal, waar die skietdood van 'n beweerde onwettige hengelaar aanleiding gegee het tot gewelddadige betogings in die gebied, het Donderdag gesê hy is nog nie gereed om oor die beproewing te praat nie.
Die plaaseienaar het aan African News Agency (ANA) bevestig dit is sy plaas, maar gevra dat sy naam nie in dié stadium bekendgemaak word nie.
'n Betroubare bron het aan ANA gesê dat die swart kommersiële boer, wat ook betrokke is by die mediese bedryf in Durban, baie ontsteld is oor wat gebeur het.
Maroela Media het vroeër berig Spamandla Xulu (30) is Dinsdag na bewering deur 'n veiligheidswag op die plaas doodgeskiet toe hy saam met 'n ander man by die dam op die plaas visgevang het. Die mans is glo voor die skietvoorval gevra om die plaas te verlaat, maar het geweier. Die ander man kon ná die skietery ongedeerd wegkom.
Die bron, wat versoek het dat sy naam weerhou word weens die spanning in die gebied, het gesê die veiligheidswag was reeds die tweede persoon wat Xulu en sy vriend gevra het om die plaas te verlaat. Xulu en sy vriend in albei gevalle baie aggressief.
"Die veiligheidswag, wat werk vir 'n plaaslike veiligheidsmaatskappy wat gekontrakteer is en hoogs opgeleide mense in diens het, is deur die toesighouer ontbied nadat hy reeds vir Xulu en sy vriend gevra het om te loop, maar hulle geweier het. Hy het eers op Xulu geskiet nadat Xulu hom met 'n tuisgemaakte wapen, wat soos 'n spies gelyk het, aangeval het," het die bron beweer.
Op 'n vraag aan brig. Vishnu Naidoo, nasionale polisiewoordvoerder, of Xulu 'n tuisgemaakte wapen by hom gehad het, het Naidoo gesê hy kan dit nie bevestig nie.
Verskeie bronne het bevestig dat die geweld wat Woensdagaand uitgebreek het, eintlik al dae lank onder die oppervlak geprut en net oorgeborrel het toe die skietvoorval gebeur het. "Emosies het hoog geloop die afgelope twee dae," het nog 'n bron gesê.
Talle van die naburige plase al langs die R66, wat Eshowe met Melmoth en Empangeni verbind, se suikerrietlande is heeltemal deur die betogers verwoes.
Nog 'n bron het aan ANA beweer dat wit boere voel hulle word vir die voorval blameer weens hul velkleur.
Genl. Khehla John Sitole, Suid-Afrika se nasionale polisiekommissaris, het 'n beroep op die plaaslike gemeenskap gedoen om kalm en "verdraagsaam" te wees.
"Die man wat daarvan verdink word dat hy Xulu doodgemaak het, is in hegtenis geneem en die gemeenskap moet die reg toelaat om sy gang te gaan. Ek het ook die provinsiale kommissaris opdrag gegee om 'n ondersoektaakspan te ontplooi om die brand van die plaashuis en plase te ondersoek en diegene wat daarvoor verantwoordelik is, vas te trek aangesien sulke gedrag strafregtelik en onaanvaarbaar is," het Sitole gesê.
Jammer te laat – sy naam alreeds bekend gemaak deur die Zululamd Observer
Hy is geskiet omdat hy 'n man aangeval het , nie omdat hy visgevang het nie. Waarom word die man toegesluit ?
Moenie die plaas afbrand nie asb. moenie geweldadig raak nie ek vra mooi. Sit groot asseblief neer jou kan petrol en klippe ek smeek jou asb.